**Кеңейтілген тұжырымдама**

**Атауы:**«XXI ғасыр көшбасшысы»

**Жанры:** Білім беру-танымдық хабарлар

**Форматы:** Білім беру ойын-сауық бағдарламасы

**Аудиториясы:** 6+

**Хронометражы:** 50 минут

**Шығарылым саны:** 22

**Тілі:** қазақша

Қазақстанның дамып, әлемдік державалармен мәңгі иық тірестіре дамуы үшін өскелең ұрпақтың білімі терең, бағыт-бағдары айқын болуы қажет. Білімді ұрпақ – еліміздің болашағы. Тәуелсіз еліміз қанатын кең жайып, ел мәдениеті өркендеген қазіргі заманда тек білімді жастар ғана ұлтымыздың мерейін үстем, беделін асқақ ете алады. Ұлы Абайдың «Адам баласы өзгеден ақыл, ғылым, ар, мінез деген нәрселермен озады» деген сөзі бүгінгі ұрпақ үшін өзекті болып отыр. Өйткені олар әлемдік ғылыммен прогресс заңдылықтарына сәйкес бәсекеге қабілетті болуға тиіс.

Сондықтан «Студия ТТЗ» ЖШС «Хабар» телеагенттігіне еліміздің түпкір-түпкіріндегі білімді түлектерді іріктеп, республикалық «XXI ғасыр көшбасшысы» интеллектуалдық тележобасында бақ сынастыруды ұсынады. Жобада жеңіске жеткен 3 дүлдүл өздері қалаған жоғарғы оқу орнының грантына ие болады.

**Ойын шарты**

**«ХХІ ғасыр көшбасшысы» интеллектуалдық сайысының республикалық туры 22 шығарылымнан тұрады. Олардың 18-і – іріктеу кезең, 3-уі – жартылай финал, 1-уі – финал. Сайыс «Хабар» телеарнасының эфирінен наурыз–маусым айлары аралығында көрсетіледі. Әр шығарылымға 6 оқушыдан қатысады. Іріктеу және жартылай финал алдында балаларды командаға бөлу ұйымдастырылып, нәтижелері сайтта жарияланады.**

**20 өңірден жиналған 108 бала онлайн платформада кездейсоқ таңдау тәсілі арқылы 18 топқа бөлінеді. Сәйкесінше іріктеу кезеңі 18 шығарылымнан тұрады. Командаға бөлу видеоға түсіріледі.**

**Командаға бөлу принципі:**

* **Аймақтар тізімі іріктеу турлардың өту датасы бойынша жасалды.**
* **Тізімдегі аймақтар алты-жетіден үш топқа жіктеледі. Бұл ойыншылардың түсірілімге кезең-кезеңмен келуімен байланысты.**
* **Әр топтағы қатысушылар онлайн платформада кездейсоқ таңдау тәсілі бойынша командаларға топтастырылады.**
* **Осылайша 18 шығарылымның құрамы анықталады.**
* **Командалар ойынға түсірілім кестесі бойынша қатысады.**

**Әрбір ойыннан 1 жеңімпаздан шығады. Ол жартылай финалға өтеді. Демек, жартылай финалда 18 бала өзара бақ сынасады.**

**Жартылай финалға өткен 18 үміткер жеребе тартып, алты-алтыдан өзара 3 топ құрайды. Бұл эфирден көрсетіледі. Жартылай финалдың әр ойынынан 2 жеңімпаздан шығады. Демек, 3 ойыннан 6 бала финалға жолдама алады.**

**Финалда 6 баланың 3-уі ақшалай марапатқа, ал 3 жеңімпаз отандық жоғары оқу орындарының грантына ие болады.**

**Ойын барысы**

**1-кезең - "Сөре"**

**Ережесі: Ойыншылардың бәріне 30 сұрақ қойылады. Кім бірінші жауап берсе, ұпай соған жазылады. Жауап дұрыс болмаса, қалған бес ойыншыға бір мүмкіндік беріледі. Олар түймені (қоңырау) басу арқылы анықталады. Егер екінші жауап та қате болса, дұрыс нұсқаны жүргізуші өзі айтады.**

**Ескерту: егер түймені ешкім баспаса, жауабын жүргізуші өзі айтып, келесі сұраққа өтеді.**

**2-кезең: «Қарқын»**

**Ережесі: Экранда 6 түсті сандық көрсетіледі. Ұпайы жоғары ойыншы бірінші болып қалаған сандықты ашады. Егер ұпай тең болса, онда ойынды кім бастайтынын жүргізуші сұрақ беру арқылы анықтайды.**

**Сандықта 5 пәннен 5 сұрақ жасырылған, әр дұрыс жауапқа 2 ұпайдан беріледі. Ойыншы дұрыс жауап бере алмаған жағдайда, қарсыластарына бір мүмкіндік беріледі. Олардың жауаптары 1 ұпайлық шкаламен бағаланады.**

**3-кезең: «Бақ пен бап»**

**Ережесі: Әр қатысушыға 1 минуттан уақыт беріледі. Осы уақыт аралығында ол 15 сұраққа барынша дұрыс жауап беруге тиіс. 1 дұрыс жауапқа 1 ұпай беріледі. Егер сұрақтың жауабын білмесе, келесі сұраққа өте береді.**

**4-кезең: «Сурет сұрақ»**

**Ережесі: Экранға 6 ұяшық беріледі. Әр ұяшықта екі сұрақтан болады. Бірі тұлғаның суреті болса, екіншісі – ребус. Әр сұраққа 2 ұпайдан беріледі.**